પહેલાં અહમદનગર, સતારા અને પછી નાગપુર જઈને એ સોફ્ટવેઅર એન્જિનિયર બની. પુણેની મલ્ટિનેશનલ કંપનીમાં તગડા પગારથી નોકરી મળી એ દિવસે વર્ષો પછી તેનાં ઘરમાં પીળા, ફિક્કા ઉજાસના સ્થાને દૂધિયા રંગની રોશનીએ હાસ્ય વેર્યું હતું. વિલિયમ મૅક્લિન સાથે કમ્યુનિકેશન પ્લેટફોર્મ પર કામ પૂરતી જ ઓળખાણ હતી. વિલીયમે એ કંપની છોડી દીધી પછી તો કોઈ સંપર્ક સુદ્ધાં ન હતો. એમ છતાં પોતે ઈન્ડિયા આવે છે અને મહાબળેશ્વર જવા માંગે છે એવું કહ્યું કે તરત વિશાખાએ જવાબ વાળ્યો હતો અને પોતે શક્ય તમામ મદદ કરવાની તત્પરતા ય દર્શાવી હતી. કારણ કે ખરેખર જરૂર હોય ત્યારે મદદનું મૂલ્ય એ બહુ સારી રીતે આંકી શકતી હતી.